
  [image:  ]


  MOLNÁR ÁKOS


  Fungaria


  Magyarország gombavilága


  [image: img1.jpg]


  Szöveg és fotók © Molnár Ákos, 2026


  © Open Books, 2026


  A kötetben szereplő leírások és fotók kizárólag ismeretterjesztő célt szolgálnak.


  A fényképek és az ismertetők önmagukban nem elegendők egy gomba terepen történő biztos azonosításához. Csak olyan vadon szedett gombát fogyassz, amelyet 100%-os bizonyossággal, megalapozott tudás birtokában ítéltél ehetőnek, vagy szakellenőr vizsgált meg! Magyarországon egyedülálló és kiválóan működő gombaszakellenőri rendszer üzemel, melynek ellenőrző pontjai a Fortissima Fungus weboldalon (https://​fortissima​fungus.​com/​szakellenorok/) interaktív, naprakész és felhasználóbarát módon kereshetők, akár térképes formában. A legtöbb nagyobb piacon elérhetők szakellenőrök, akik ingyenesen átvizsgálják a lakosság által gyűjtött termést. A vadonban gyűjtött gombák fogyasztásával kapcsolatos felelősség minden esetben kizárólag a gomba gyűjtőjét, illetve az általa felkért szakellenőrt terheli.


  A könyv tartalmával összefüggésben a szerző, a lektor és a kiadó semmilyen jogi felelősséget vagy kötelezettséget nem vállal.


  A könyvet szakmailag ellenőrizte dr. Dima Bálint


  Szerzőfotó © Mohai Balázs


  A könyv megjelenését a Nemzeti Kulturális Alap támogatta


  [image: img2.jpg]


  Felelős kiadó Halmos Ádám


  Felelős szerkesztő Györe Bori


  Olvasószerkesztő Ferencz-Fehér Dorottya


  Borítóterv Zatykó Fatnny


  Műszaki szerkesztő Kovács Balázs Sándor


  Elektronikus változat

  Békyné Kiss Adrien


  ISBN 978-963-572-606-6


  Lányomnak,

  Mannának


  Tartalomjegyzék


  A Kiskunságtól Fungariáig


  Útmutató a könyv használatához


  TAVASZ


  VERPA BOHEMICA


  Cseh kucsmagomba


  COPRINUS COMATUS


  Gyapjas tintagomba


  MORCHELLA DELICIOSA


  Hegyes kucsmagomba


  HELVELLA MONACHELLA


  Homoki papsapkagomba


  MORCHELLA ESCULENTA


  Ízletes kucsmagomba


  SARCOSCYPHA AUSTRIACA


  Osztrák csészegomba


  MORCHELLA STEPPICOLA


  Pusztai kucsmagomba


  NEOLENTINUS DEGENER


  Rőt fagomba


  LAETIPORUS SULPHUREUS


  Sárga gévagomba


  PISCIDISCINA LEUCOXANTHA


  Sárga papsapkagomba


  MYCENA RENATI


  Sárgástönkű kígyógomba


  COPRINELLUS DISSEMINATUS


  Sereges tintagomba


  VERPA CONICA


  Simasüvegű kucsmagomba


  NYÁR


  AMANITA REGALIS


  Barna galóca


  XERULA PUDENS


  Bársonyos gyökeresfülőke


  TAPINELLA ATROTOMENTOSA


  Bársonyostönkű cölöpgomba


  BOLETUS AEREUS


  Bronzos vargánya


  AMANITA CAESAREA


  Császárgalóca


  FULIGO SEPTICA


  Cservirág nyálkagomba


  ARTOMYCES PYXIDATUS


  Csészés álkorallgomba


  GEASTRUM FORNICATUM


  Csészés csillaggomba


  GOMPHUS CLAVATUS


  Disznófülgomba


  AMANITA SUBLIVIDOPALLESCENS


  Erdei selyemgomba


  PHALLUS IMPUDICUS


  Erdei szömörcsög


  HYGROCYBE CONICA


  Feketedő nedűgomba


  MARASMIUS BULLIARDII


  Feketeközepű szegfűgomba


  ARCYRIA CINEREA


  Hamuszürke nyálkagomba


  RUSSULA EMETICA


  Hánytató galambgomba


  PHALLUS HADRIANI


  Homoki szömörcsög


  LYCOGALA EPIDENDRUM


  Húsvörös nyálkagomba


  MONTAGNEA RADIOSA


  Kalapos pöfeteg


  AGARICUS XANTHODERMUS


  Karbolszagú csiperke


  BULGARIA INQUINANS


  Kocsonyás koronggomba


  CERATIOMYXA FRUTICULOSA


  Korall-nyálkagomba


  APIOPERDON PYRIFORME


  Körtealakú pöfeteg


  FISTULINA HEPATICA


  Májgomba


  MARASMIUS OREADES


  Mezei szegfűgomba


  AMANITA OVOIDEA


  Nagy galóca


  AGARICUS CROCODILINUS


  Nagyspórás csiperke


  RICKENELLA FIBULA


  Narancsos mohakígyógomba


  CALOCERA VISCOSA


  Narancsszínű enyveskorallgomba


  MARASMIUS ROTULA


  Nyakörves szegfűgomba


  HYMENOPELLIS RADICATA


  Nyálkás gyökeresfülőke


  LECCINUM DURIUSCULUM


  Nyárfa-érdestinóru


  BOLETUS RETICULATUS


  Nyári vargánya


  VOLVARIELLA BOMBYCINA


  Óriás bocskorosgomba


  AMANITA PANTHERINA


  Párducgalóca


  BOVISTELLA UTRIFORMIS


  Pikkelyes pöfeteg


  AMANITA RUBESCENS


  Piruló galóca


  ASTEROPHORA LYCOPERDOIDES


  Porzó élősdigomba


  AMANITA FULVA


  Rőt selyemgomba


  HYGROCYBE ACUTOCONICA


  Sáfránysárga nedűgomba


  BOLBITIUS TITUBANS


  Sárga kérészgomba


  RUBROBOLETUS SATANAS


  Sátántinóru


  SUILLUS GRANULATUS


  Szemcsésnyelű fenyőtinóru


  CLATHRUS ARCHERI


  Tintahalgomba


  LYCOGALA FLAVOFUSCUM


  Tojás-nyálkagomba


  RUSSULA VIRESCENS


  Varashátú galambgomba


  OMPHALOTUS OLEARIUS


  Világító tölcsérgomba


  ŐSZ


  SUILLUS LUTEUS


  Barna gyűrűstinóru


  TRICHOLOMA SEJUNCTUM


  Cirmoskalapú pereszke


  AMANITA CITRINA


  Citromgalóca


  MYCENA GALOPUS


  Fehértejű kígyógomba


  SPARASSIS CRISPA


  Fodros káposztagomba


  MACROTYPHULA FISTULOSA


  Gémüstökgomba


  GEOGLOSSUM COOKEANUM


  Gyepi nyelvgomba


  AMANITA PHALLOIDES


  Gyilkos galóca


  MUCIDULA MUCIDA


  Gyűrűs fülőke


  GEASTRUM MICHELIANUM


  Hármas csillaggomba


  GALERINA UNCIALIS


  Homoki sisakgomba


  LACTARIUS DELICIOSUS


  Ízletes rizike


  BOLETUS EDULIS


  Ízletes vargánya


  PSEUDOHYDNUM GELATINOSUM


  Kocsonyás álgereben


  HERICIUM CORALLOIDES


  Petrezselyemgomba


  AMANITA MUSCARIA


  Légyölő galóca


  MYCENA PURPUREOFUSCA


  Lilaszegélyű kígyógomba


  GALERINA HYPNORUM


  Mohalakó sisakgomba


  MACROLEPIOTA PROCERA


  Nagy őzlábgomba


  CLAVULINOPSIS LAETICOLOR


  Narancsszínű bunkógomba


  HEMIPHOLIOTA POPULNEA


  Nyárfa-tőkegomba


  HYGROPHORUS OLIVACEOALBUS


  Olajbarna csigagomba


  CALVATIA GIGANTEA


  Óriás pöfeteg


  GEOPORA ARENICOLA


  Parti földicsészegomba


  PANAEOLUS DESERTORUM


  Pusztai hegyesgomba


  HYGROCYBE CONICOIDES


  Pusztai nedűgomba


  CHLOROCIBORIA AERUGINASCENS


  Rézrozsdaszínű csészegomba


  RHIZOPOGON ROSEOLUS


  Rózsaszínes istrángospöfeteg


  GOMPHIDIUS ROSEUS


  Rózsaszínű nyálkásgomba


  HYDNUM REPANDUM


  Sárga gereben


  SPATHULARIA FLAVIDA


  Sárga lapátgomba


  CANTHARELLUS CIBARIUS


  Sárga rókagomba


  MYCENA CROCATA


  Sárgatejű kígyógomba


  CORTINARIUS VIOLACEUS


  Sötétlila pókhálósgomba


  CRATERELLUS CORNUCOPIOIDES


  Sötét trombitagomba


  GLIOPHORUS IRRIGATUS


  Szürke nedűgomba


  CLITOCYBE NEBULARIS


  Szürke tölcsérgomba


  LECCINUM AURANTIACUM


  Tölgyfa-érdestinóru


  LECCINUM ALBOSTIPITATUM


  Vörös érdestinóru


  CHROOGOMPHUS RUTILUS


  Vöröses nyálkásgomba


  HYGROCYBE CHLOROPHANA


  Zöldessárga nedűgomba


  STROPHARIA AERUGINOSA


  Zöld harmatgomba


  TÉL


  TREMELLA MESENTERICA


  Aranyos rezgőgomba


  FOMES FOMENTARIUS


  Bükkfa-tapló


  MICROSTOMA PROTRACTUM


  Csoportos csészegomba


  HYGROPHORUS HYPOTHEJUS


  Fagyálló csigagomba


  EXIDIA GLANDULOSA


  Fekete mirigygomba


  SCHIZOPHYLLUM COMMUNE


  Hasadtlemezű gomba


  AURICULARIA AURICULA-JUDAE


  Júdásfülgomba


  ARRHENIA SPATHULATA


  Karéjos mohagomba


  PLEUROTUS OSTREATUS


  Kései laskagomba


  PHLEBIA TREMELLOSA


  Kocsonyás redősgomba


  FOMITOPSIS BETULINA


  Nyírfa-tapló


  MYXARIUM NUCLEATUM


  Opálszínű mirigygomba


  DAEDALEOPSIS CONFRAGOSA


  Rózsaszínes egyrétűtapló


  FOMITOPSIS PINICOLA


  Szegett tapló


  FLAMMULINA VELUTIPES


  Téli fülőke


  CORDYCEPS MILITARIS


  Vörös rovarrontógomba


  Fotótechnikai áttekintés


  A képek fotótechnikai adatai


  Kislexikon


  Irodalomjegyzék


  BEMUTATKOZÁS


  A Kiskunságtól Fungariáig


  Amikor gyerek voltam, még nem csak üres medrekként, elavult térképi jelzésekként léteztek a Duna–Tisza-közi homokhátság szikes tavai. Volt víz, volt élet a Fülöpháza határában húzódó Kondor-tóban is, melynek partján a Kiskunsági Madárvártaként működő tanya jelentette az ornitológiai bázist. Szüleim itt dolgoztak, és később megvásárolták a víz eltűnése miatt funkcióját vesztett épületegyüttest. Ilyen környezetben felcseperedve, már akkor otthon éreztem magam a természetben. A megörökítés vágya is régóta hajtott: a kilencvenes években fekete-fehér filmes masinámmal jártam a környéket. Már Budapesten laktam, amikor 2004-ben először vettem digitális fényképezőgépet a kezembe. Ezzel a nagy váltással együtt olyan új fotótémák felé is nyitottam, mint a gombák. Tudományos szempontból is mind jobban lenyűgöztek, a ritka fajok felkutatásában a kincskeresés örömét fedeztem fel. Ahogy szakkönyvek, tanfolyamok, kiállítások, gombafesztiválok és megannyi internetes forrás nyomán mindinkább megismerkedtem ezzel a világgal, úgy a konyhában is egyre bátrabban használtam a gombákat alapanyagként. Eleinte gyakran vittem a zsákmányt ingyenes lakossági gombavizsgálatra, így egyrészt nyugodt lehettem afelől, hogy nem mérgezem meg magam, másrészt mindig tanultam valami újat.


  [image:  ]


  2010-ben elindítottam a fungaria.​hu weboldalt, ami annak idején egy képtár és adatbázis volt az általam fellelt fajokról. A hozzá tartozó Facebook-oldalt 2012-ben hoztam létre, ahol azóta is aktívan publikálok. Gombászként előadói debütálásom ugyancsak erre az évre tehető. A TIT Stúdió Egyesület Gombász Szakkörének keretében tartottam prezentációt, és azóta számtalanszor beszélhettem a klub közönségének a gombafotózás rejtelmeiről, valamint különleges és ritka fajokkal kapcsolatos megfigyeléseimről.


  2019-ben a XI. Zempléni Gombafesztiválon 50 gombafotómból rendeztek kiállítást, mely később vándorkiállításként más helyszínekre is eljutott. A fesztivált szervező Zempléni Gombász Egyesület 2021-ben megjelentette a Gombák Zemplénből – nemcsak zemplénieknek című könyvet, amelynek borítóján az én munkám szerepel, és a kötetben számos további felvételem helyet kapott. 2024-ben fotóimból naptárat készítettem, amely akkora sikert aratott, hogy az első kiadás rövid időn belül elfogyott, ezért utánnyomásra is szükség volt.


  Gombászként rendszeresen járom a hazai tájakat, de a szomszédos országokat is fel szoktam keresni egy-egy jó túra vagy többnapos kiruccanás erejéig. Másik szenvedélyem, a viharvadászat ugyancsak sok utazást igényel. Tornádók nyomában keresztül-kasul átszeltem már az Egyesült Államokat, és itthon Szupercella Roadshow című előadói körutamon mutatom be az extrém időjárást és a veszélyes légköri jelenségeket. Munkám szintén a légkörről szól: a ferihegyi légiforgalmi irányítótoronyban dolgozom a repülésmeteorológiai részlegen. Ezt megelőzően 3D-grafikus voltam, és a művészet a mai napig szerves része az életemnek: gombarajzokat készítek, elsősorban szénnel. 2021-ben továbbléptem a fényképezés műfajában: szakmai képesítést szereztem, így hivatalosan is fotográfus lettem.


  2024-ben kezdett bennem érlelődni a könyvírás gondolata. Még épphogy csak nekiálltam utánanézni a lehetőségeknek, amikor megcsörrent a telefonom: az Open Books kiadó keresett, hogy lenne-e kedvem írni egy könyvet a gombákról. Természetesen igent mondtam. A 3–4 ezerre tehető hazai, szabad szemmel látható termőtestet növesztő, úgynevezett nagygombák közül 117 faj ismertetésére vállalkoztam, a több mint két évtizedes fotógyűjteményemből származó 150 képpel, melyek betekintést nyújtanak Magyarország gombavilágának sokszínűségébe. Bár sok esetben jól látszanak az adott faj makromorfológiai jellegzetességei, a felvételek nem határozókönyves stílusúak, nem kiszedett, kettévágott és elrendezett termőtesteket ábrázolnak, hanem eredeti helyükön, természetes környezetükben mutatják meg a gombákat. Mintegy 200 további fajt említek meg a szövegekben. Naprakész, tudományosan helytálló információkat közlök, de nem száraz tényfelsorolásként, hanem friss, olykor személyes hangvétellel, saját történetekkel, érdekességekkel. Számtalan aspektusból közelítek a gombákhoz: gasztronómia, mérgezések, gyógyhatások, izgalmas biológiai részletek, misztikus néphitek, valamint ritkaságok, furcsa küllemű vagy éppen bizarr életmódú fajok mind-mind terítékre kerülnek. Gombagyűjtési tippekről, élőhelyi sajátosságokról, meteorológiai összefüggésekről szintén szó esik a könyvben. Mindezt nem kizárólag Magyarországra vonatkozóan, hanem Kárpát-medencei kitekintéssel gazdagítva tárgyalom. A fotózás iránt érdeklődők is találhatnak benne olvasnivalót, hiszen több helyen kitérek a képek megszületésének körülményeire, a gombafotózás sajátosságaira, technikai adataikat pedig részletes táblázat foglalja össze.


  FUNGARIA


  Útmutató a könyv használatához


  A FAJOK BEMUTATÁSI RENDJE


  A fajokat a négy évszak szerint csoportosítottam; a rendezési szempont alapvetően a jellemző termőidejük volt, de több olyan fajt is a téli blokkba tettem, amelyek akár egész évben fellelhetők, de abban az évszakban a kevesebb gomba miatt nagyobb fókusz kerül rájuk. Egy évszakon belül a fajok a magyar fajnevek szerinti ábécésorrendben követik egymást.


  A FAJOK TUDOMÁNYOS NEVEI


  Az elmúlt években egyre gyakrabban alkalmazott, DNS-szekvenálásra épülő filogenetikai vizsgálatok kavarják fel a taxonómia vizeit, és vetnek átnevezési, átrendezési hullámokat. Éppen ezért nagy hangsúlyt helyeztem rá, hogy a gombák az aktuálisan érvényes tudományos nevükön szerepeljenek. Ennek érdekében elsősorban az Index Fungorum / Species Fungorum és a MycoBank rendszertani és nevezéktani adatbázisai alapján adtam meg őket, de olykor olyan friss szakmai információkra támaszkodtam, amelyeket ezekre az online felületekre még nem vezettek fel.


  ADATOK A FAJOKRÓL


  Az étkezési érték az alábbi kategóriák szerint lett megállapítva:


  •ehető


  •feltételesen ehető


  •nem ehető


  •mérgező


  •halálosan mérgező


  A feltételesen ehető fajoknál a szövegben ismertetem, hogy mit kell feltétel alatt érteni.

  A védettségnél csupán azt tüntettem fel, hogy a faj a könyv elkészültekor védettnek számított-e, vagy sem – ez azonban némely esetben az éppen zajló természetvédelmi reformfolyamat eredményeképpen a közeljövőben akár meg is változhat. Pénzben kifejezett értéket pedig már meg sem adtam, várhatóan ennek a rendszerét is rövidesen átalakítják.


  A gyakoriságnál az alábbi kategóriákat használtam, a fajok hazai helyzetét figyelembe véve:


  •gyakori


  •elég gyakori


  •nem gyakori


  •nem ritka


  •elég ritka


  •ritka


  •nagyon ritka


  •még nem találták


  A termőidő szintén a hazai viszonyokra vonatkozik, illetve azon kevés faj esetében, melyek nem fordulnak elő Magyarországon, a jellemző élőhelyként megnevezhető szomszédos országot vettem alapul.


  A méret szerinti felosztás a kifejlett, érett példány habitusának, legszembetűnőbb kiterjedésének megfelelően történt, átlagos értékeket figyelembe véve. Az ízletes vargányánál (Boletus edulis) például a kalap szélessége volt a szempont, a hegyes kucsmagombánál (Morchella deliciosa) pedig a teljes termőtest magassága. Azoknál a fajoknál, amelyek összeolvadással nagyobb, akár több deciméter átmérőjű felületet képesek beborítani, nem az így előálló teljes méret alapján végeztem a besorolást. Így például a korall-nyálkagombánál (Ceratiomyxa fruticulosa) az egyedi, agancsszerűen elágazó spóratermő képletekre vonatkozik a kategória, míg egy kocsonyás redősgomba (Phlebia tremellosa) esetében a konzolosan kiálló képződmény és az azt körülvevő néhány centiméternyi reszupinátus réteg kiterjedése a mérvadó. A határértékeket a következők szerint állapítottam meg:


  •kicsi < 3 cm


  •közepes = 3–10 cm


  •nagy > 10 cm


  Három rendszertani csoportba sorolom a gombákat:


  •bazídiumos gomba


  •tömlősgomba


  •nyálkagomba


  A bazídiumos gombák (Basidiomycota) és a tömlősgombák (Ascomycota) törzse a gombák (Fungi) országába tartozik. Ezeket nevezhetjük valódi gombáknak is. A könyvben szerepel még néhány faj, melyeket a nyálkagomba gyűjtőnév alá tettem. Régebben gombáknak vélték őket, de mára az amőbaszerű élőlények egyik nagy evolúciós rokonsági csoportjában, az Amoebozoában találták meg helyüket – csupán magyarul maradt benne a nevükben továbbra is a gomba szó.


  A magyar név státusza a következők szerint alakulhat:


  •hivatalos


  •nem hivatalos


  •saját munkanév


  A magyar nevek többségéhez a Magyar Mikológiai Társaság Latin–magyar gombanévjegyzék című 2017-es kiadványát vettem alapul: ezek számítanak hivatalosnak. Az immár 9 éves dokumentum azonban már létrehozásakor sem rendelt minden hazai fajhoz magyar nevet, és nem tartalmazza az azóta Magyarországon előkerült számos új fajt. Az ilyen esetek egy részében a hiányt a Miskolci Gombász Egyesület által használt átmeneti munkanevekkel pótoltam: ezeket jelölöm nem hivatalosként. Ahol ilyen sem állt rendelkezésre, ott a gombának én adtam saját munkanevet.


  Veszélyeztetettségi kategóriákba nem soroltam a fajokat, tehát a régebbi gombászkönyvekből ismerős VL1, VL2 stb. jelölésekkel itt nem lehet találkozni. A VL rövidítés a Vörös Listát jelenti, az osztályozás pedig a Rimóczi Imre nevével fémjelzett, 1999-ben megjelent Magyarország nagygombáinak javasolt Vörös Listája című publikáción alapul. A munka az IUCN (International Union for Conservation of Nature, magyarul Természetvédelmi Világszövetség) akkori kategóriái és az európai gombavédelmi ajánlások alapján készült; a szervezet dolgozta ki a fajok kihalási kockázatának értékelésére szolgáló, nemzetközileg alkalmazott besorolási elveket és kritériumokat. Az annak idején korszerű, de csak javaslatszinten megrekedt magyar lista azonban azóta oly mértékben elavult, és annyira eltávolodott a jelenlegi nemzetközi értékelési módszertantól, hogy használatától eltekintettem. Amelyik fajnál a jelenlegi hazai veszélyeztetettségről megbízhatóan mondható valami, azt a szövegben külön megemlítem.


  ADATOK A KÉPEKRŐL


  A dátum a termőidőhöz ad kiegészítő információt, különösen, ha összevetjük a konkrét év, hónap időjárásával. Sokatmondó, ha egy faj például képes volt előjönni 2022 erősen aszályos tavaszán, vagy ha egy ritka faj csak 2010 páratlanul csapadékos évében jelent meg.


  A helyszínnél legtöbbször földrajzi kistájat, illetve némely esetben más kategóriába eső, de hasonló léptékű földrajzi egységet adtam meg. Így az ország kisebb-nagyobb régióinak jellemző gombavilágáról kaphatunk áttekintést. A szövegben emellett alkalmanként településeket is megnevezek.


  A könyv végén részletes fotótechnikai adatokat közlök az összes képről, amelyek az alkalmazott eszközökről, beállításokról és az utómunkáról tájékoztatnak.


  Tavasz

  CSOPORTOS CSÉSZEGOMBA


  MICROSTOMA PROTRACTUM


  fotó helyszíne: Budai-hegység


  fotó dátuma: 2021. február


  VERPA BOHEMICA


  Cseh kucsmagomba

  A kikelet ajándékai


  A 2010-es év hazánkban meteorológiailag egészen rendhagyó volt. Január végén hatalmas havazásra lehetett rácsodálkozni, májusban a Zsófia néven futó mediterrán ciklon produkált extrém csapadékos és szeles időjárást, júniusban a mezőhegyesi ménesbirtokra egy pusztító szupercella mért rendkívüli csapást jégesővel és szélviharral, augusztusban pedig Diósjenőn és Mezőkövesden amerikai stílusú tornádók garázdálkodtak. Napestig lehetne még folytatni az érdekességekben, izgalmakban, rekordokban bővelkedő esztendő eseményeit, mely persze sajnos károktól sem volt mentes. Ezek jelentős része árvizekkel, belvizekkel összefüggésben alakult ki. 2010-ben a víz volt az úr. Nem egy gyakori dolog ez, hiszen ha a magyarországi csapadékviszonyok témája merül fel, inkább az embertelen szárazság és a pokoli aszály fogalmai kerülnek elő. A HungaroMet 1901-től rendelkezésre álló adatsorai alapján példátlanul magas, 959 milliméternyi országos éves átlagos csapadékösszeg megtette a hatását – még a betonból is gomba nőtt. Aki anno már űzte a gombászat műfaját, azóta is ódákat zeng erről a legendás csodáról, hiszen olyasminek lehetett tanúja, ami jó, ha egyszer adódik az ember életében. Amatőrként több cimborám akkor csöppent bele a gyűjtögetésbe, és kezdeti tapasztalataik alapján azt hitték, hogy ez mindig ilyen könnyű: bármikor, bárhol egy raklapnyi gombát lehet találni. Azóta se fordult elő ennyire csapadékos év: egyedül 2014 ért a közelébe, szintén kiemelkedően emlékezetes gombaszezonnal.


  A csapadékmérleg 2010-ben már tavasszal nagyszerűen állt, és ez meglátszott a remek csehkucsma-termésen is. Bár ennek a fajnak természetesen jól jön a nedvesség, azért nem a víz az alapértelmezett termőhelye. Ennek ellenére egy áprilisi alkalommal, az izsáki Kolon-tó térségében megejtett gombászaton megdöbbentő látvány fogadott: tömegesen álltak a kucsmák a tocsogós területek sekély vizében. A képen szereplő, romantikusan összebújó cseh párocskára pedig egy hangulatos gyöngyvirágos foltban leltem rá, mely a kikelet bódító illatával lengte körül az idilli jelenetet. Az élményt az erdő szélén piknikezve elköltött ebéd tette teljessé, mely az otthon előre elkészített cseh kucsmagombás sült húsból állt. Sokféle más étel is összeállítható ebből a fajból, arra viszont mindig figyeljünk, hogy a gombát legalább húszperces alapos hőkezelés érje. Ha csak annyi történik, hogy hanyagul pár percre a serpenyőbe dobjuk, akár meg is árthat. Ha pedig olyan sokat szedtünk, hogy egyszerűen nem lehet mindet frissen megsütni-megfőzni, fagyasztással vagy szárítással tartósíthatjuk a zsákmányt. Én a szárítást részesítem előnyben, mert így nem foglalja feleslegesen az értékes helyet egy kisebb fagyasztóban, és a konyhában gyorsabban előkészíthető, pár perc vízben áztatással máris visszanyeri eredeti, rugalmas állagát. Érdemes ilyen készleteket felhalmozni, mert a cseh kucsmagomba nem nő bármikor, termőideje csupán a februártól áprilisig tartó időszakra korlátozódik. Ha viszont a spájzban sorakoznak a kucsmákkal teli üvegek, bármikor leemelhetünk egyet, hogy összedobjunk valami tavaszidéző finomságot. A korlátozott gombászati lehetőségeket jelentő tél után aztán a gyűjtési lázban égő gombászok már tűkön ülve vágják a centit, hogy mikor indul meg végre az év első általános termőhulláma a különböző kucsmagombafajokkal. A cseh kucsmagomba ezek közül is a legkorábbi, valamint a legelterjedtebb és leggyakoribb, így erre érdemes először rámozdulni. Csak arra figyeljünk, hogy nehogy redős papsapkagombát (Gyromitra esculenta) szedjünk helyette, mert az bizony olyan súlyosan mérgező, hogy örülhet, aki csak heves hányással és véres hasmenéssel megússza, de akár máj- és vesekárosodás is lehet a történet vége. Szintén hasonló kinézetű az óriás papsapkagomba (Discina gigas) és a vörösbarna papsapkagomba (Neogyromitra grandis), melyek toxikusságának mértéke ugyan a legújabb kutatások nyomán erősen kérdéses, ám semmiképp nem éri meg kockáztatni azért a pár falatért. Így aztán ha nem vagyunk teljesen biztosak az azonosításban, gyűjtésünket feltétlenül vigyük el valamelyik ingyenes lakossági gombavizsgálóba, vagy mutassuk meg szakellenőrnek!

  Rege a csodaerdőről


  A friss tavaszi zápor után turbolyaillat tölti meg az éledő erdőt, vízcseppek gyöngyöznek a mélyzöld füvön, a lombkoronán átszűrődő napfény melengető sugaraiban citromlepkék lejtik röpke násztáncukat, sárgarigó dalára kakukkszó felel, és az avar rejtekéből megannyi kucsmagomba bukkan elő… Valahogy ilyen egy meseszerűen idilli élménykucsmászás, ha az ember figyel a természet hívó szavára, és jókor jó helyre megy ezt a finom csemegét gyűjtögetni. Nekem megadatott ez a csoda, egyik kedvenc cseh kucsmázós terepem többször is mutatta ezt az arcát. A Budapesttől délkeletre lévő homoki nyárast 2013 márciusának legelején fedeztem fel a Google Earth segítségével. Bár a Google Mapsen is pompás a műholdképek felbontása, és felismerhetőek bizonyos fafajok, az Earth-ben van egy időcsúszka is, ahol korábbi műholdképekre lehet visszatekerni. Ez a különböző évszakok eltérő vegetációs állapotain és más-más napszakok változatos megvilágítási viszonyain keresztül remek lehetőség a kiszemelt térség erdőtípusának elemzésére. Erre tesz még rá egy lapáttal a Street View, illetve a területen elhelyezett extra fotók – így eredményesen áttekinthető a növényzet, mely fontos környezeti elem a gombák szempontjából. A cseh kucsma a nyárt, kőrist, vadcseresznyét szereti, melyek közül világos, ezüstös tónusai alapján műholdról a szürke és fehér nyár azonosítható a legkönnyebben.


  Aztán eljött március 25-e. Erről a napról már akkor úgy tartottam, hogy ilyen ocsmány időjárásban még életemben nem gombásztam. Ezt a kétes dicsőséget azóta sem pipálta le más alkalom. Dél felől megtermett mediterrán ciklon takarta be az országot, és még a várható brutális havazás és fagy előtt meg szerettem volna menteni magamnak egy nagy adag cseh kucsmagombát. Azonban elkéstem: a terepen sarkvidéki körülmények fogadtak. A kemény mínuszokban vad szél süvöltött az ólomszürke ég alatt, kavargó porhavat csapkodva az arcomba. Bár elképesztő mennyiségű kapitális példányt találtam, a termés érdemi részét ott kellett hagynom: a szívem megszakadt a dermesztő hidegben megfagyott, fogcsikorgató szélben szétszáradt kucsmák láttán. A megpróbáltatásokat én is nehezen viseltem, így a forró teával teli termoszom megcsapolásához folyamodtam. Azonban a nyílása nem az elvárt módon viselkedett, és a liternyi tea egy pillanat alatt a nyakamba borult, alaposan átáztatva mind az öt réteg ruhámat. Ez a fejlemény ugyan egy rövid ideig kellemes meleggel jutalmazta testemet, ám kisvártatva lehervadt a mosolyom, amikor a folyadék jégkéreggé fagyott a kabátomon, alatta is extra cool hűtést biztosítva.


  Azóta még számtalan oldalát tárta fel előttem az erdő. Gazdagított jó hangulatú kirándulásokkal, ajándékozott nekem tekintélyes zsákmányokat, de megmutatta azt is, hogy milyen ott a tavaszi aszály szürke élettelensége, amikor a reménytelenül zörgő, száraz avarban még kucsmakezdeményeknek sincs nyoma. Láttam sérülten, miután egy irgalmatlan vihar kidőlt fák keszekusza labirintusát hagyta maga után. Ám az erdő ezt kiheverte, és még sokáig élvezhettem a barangolást benne. Felfedeztem, hogy a tavaszi kucsmaszezon után nyáron és ősszel kiváló termőhelye a nyárfa-érdestinórunak (Leccinum duriusculum), ami egyedi zamatával kedvenc gombáim egyike.


  Ennek a legendás erdőnek azonban ma már hűlt helye – 2024 tavaszára tarra vágták. Bár telepített volt, és nyilvánvalóan nem azért ültették, hogy én ott az idők végezetéig gondtalanul elgombászgassak, messze nem egy steril, alacsony biodiverzitású ültetvényként kell elképzelni. Fennállása alatt természetes karakterűvé formálódott, nekem pedig a kedves emlékekkel, szép élményekkel a szívemhez nőtt, és nosztalgiával gondolok vissza rá, hogy egy évtizedig részese lehettem az életének.


  COPRINUS COMATUS


  Gyapjas tintagomba

  Versenyfutás az idővel


  A gyapjas tintagomba az egyik legérdekesebb és legkedveltebb ehető gombafaj hazánkban. Fiatalon tojásdad, később kúposan megnyúló, bozontos pikkelyekkel borított kalapja eleinte fehér, majd foltokban némi barnás tónust kap, aztán elöregedve egyre jobban kiterül és felpenderedik. Eközben bontakozik ki igazán különleges tulajdonsága: idősebb korában fekete tintaként elfolyósodik. Ezt egy autolízisnek nevezett folyamattal valósítja meg, amit magyarul leginkább önemésztésként lehet leírni. Amíg lemezei fehérek, húsa puha és finom csemege, de ha késlekedünk, gyors ütemben élvezhetetlenné válik – rózsaszínes árnyalatot ölt, majd feketedni kezd, és végül tintává olvad szét. Csak olyan példányokat gyűjtsünk, amiken még nincs nyoma elszíneződésnek. Gyors romlékonysága folytán begyűjtése után szinte azonnali konyhai feldolgozást igényel, legfeljebb pár óránk marad, hogy kezdjünk vele valamit – múlékony természetét tehát illik ismernünk. Bár üzletekben lehet kapni olyan formában, hogy előbb fagyasztva szárítják (liofilizálják), majd utána porítják, otthon nem érdemes vesződni nehézkes és kétes eredményű tartósításával, a termőtesteket inkább frissen szedve fogyasszuk. Egyesek úgy tartják, hogy még a vargányánál is ízletesebb, de más karakterű, mindkét gombának megvan az egyedi kulináris arculata. Ráadásul nemcsak az aromája kitűnő, hanem az egészségre gyakorolt hatása is figyelemre méltó – tumorellenes és vércukorszint-szabályozó gyógyhatása jól ismert.


  Bár a gyapjas tintagomba termeszthető, extra élményt jelent, ha az ember a természetben saját maga szedi le a vadon nőtt termést. Élőhely szempontjából nem válogatós faj, szinte bárhol felütheti a fejét tavasztól az ősz lecsengéséig. Egy-egy kedvező területen gyakran seregesen nő, előszeretettel bukkan fel nyílt, füves területeken, réteken, erdőszéleken, tisztásokon, de bent az erdőben a fák között is előfordulhat. Emellett szintén gyakori parkok pázsitján vagy akár kertes házak udvarán. Különösen kedveli a trágyázott, tápanyagban gazdag talajt, például a szarvasmarhák legelőit vagy a szántóföldeket. Erre utal tudományos neve is, melyben a Coprinus a görög kopros, azaz trágya szóból ered. Efféle lelőhelyeiből fakadóan viszont fokozottan ügyeljünk rá, hogy ne szennyezett terepen gyűjtsünk – a termőtestek igen hatékonyan képesek felhalmozni magukban az emberi szervezetre kártékony nehézfémeket, növényvédő szereket. A gyapjas tintagombából készített zamatos vacsora mellett viszont nyugodt szívvel borozgathatunk – tévhit, hogy alkohollal kombinálva rosszul lennénk tőle. Ez azonban csak akkor igaz, ha a gomba jól lett meghatározva. Ha véletlen összekevertük a ráncos tintagombával (Coprinopsis atramentaria), akkor az hiába lenne magában gond nélkül ehető, alkohollal együtt fogyasztva betyáros hányás, fejfájás, szédülés, bőrpír, szívdobogás és egyéb kellemetlen tünetek jelzik tévedésünket. Ennek a ráncos tintagombában lévő koprin az oka, mely a gyapjasban nincs jelen. Szerencsére ez a mérgezés nem halálos, és pár óra múlva rendbe jön a pórul járt kalandor.


  Ha fényképezni szeretnénk, ne halasszuk másnapra, mert könnyen lehet, hogy a megtalálásakor még szép fehéres kúpforma addigra a tönk maradványa körüli sötét pacafolttá alakul. Viszont roppant látványos time-lapse videót, magyarul gyorsított felvételt készíthetünk róla, ha módunkban áll legalább pár óráig fix helyen otthagyni a masinánkat. Persze az is segít, ha közben nem lopják el, vagy egy röpke zivatarban nem ázik rommá.


  Egy vízmérce emlékiratai


  Lerongyolódott gyapjas tintagomba bomladozik a napon az egyik kedvenc élőhelyén, egy legelőn, mely valójában egy réges-rég kiszáradt szikes tó begyepesedett medre. Pár méterrel mellette embermagasságú betonoszlop, egy vízmérce meredezik, oldalán a tó mindenkori szintjét jelezni hivatott festéssel. Céltalan magányában ma már csupán keserédes mementóként emlékeztet a valaha volt szebb időkre. A víz és a vele kéz a kézben járó virágzó élővilág a múlté – a jelené pedig a gyér füvű pusztaság, melyen tehenek legelésznek. Ez a széltében-hosszában kietlen lapály az egykori Kondor-tó. A Google Maps Fülöpháza mellett kék pacával jelöli a térképen, de kérdés, hogy ezzel meddig utal még arra, hogy hajdanán itt kiterjedt vízfelszínt fodrozhatott a szél, és vihette messzire a friss, nedves levegőt. Halász Feri bácsi tanyája is üresen áll a semmi közepén, udvarán csónakjának romjait bontja a természet. Feri bácsi eredeti vezetéknevét senki se tudta, de mestersége valóban a halászat volt. A gazdag állat- és növényvilág azonban a nyolcvanas évek közepén megszűnt – a Kondor kiszáradt. A tó elmúltával az öreg is meghalt, vele együtt pedig egy egész hagyományos életforma tűnt el a vidékről. Szintén vége lett a legendás madarásztáboroknak, ahogy a környék vizes élőhelyei felszívódtak. Tulajdonképpen a Kiskunsági Nemzeti Park (KNP) szikes tavai jóformán mind így jártak. A térség ornitológiai megfigyeléseinek központja annak idején a Kondor-tó partján álló Kiskunsági Madárvárta volt. Ilyen név alatt napjainkban az izsáki Kolon-tónál felhúzott létesítmény szerepel – ott még van víz, van megfigyelhető madár. Én kisgyerekként a régi, Kondor-tavi Madárvártán nevelkedtem, és akkoriban fürödtem is a tóban. A hosszú száraz időszakot követően 1999 nyarától valami csoda történt – az extrém mennyiségű csapadék nyomán megtelt a tó vízzel és élettel, és 2000-ben egész évben megmaradt. Mintha egy szívfájdító időutazásba csöppentem volna bele, egy utolsó pillantás erejéig már felnőtt fejjel láthattam, hogyan tobzódhatott itt a természet a szikes tavak fénykorában.


  Bár a Fülöpházát körülölelő táj arca megváltozott, a természetszerető ember így is találhat benne szépséget és érdekességet: a szikes legelők, puszták sajátos gombavilággal rendelkeznek. Ilyen élőhelyeknek nem kizárólag a KNP ad otthont, sőt: Európa legnagyobb összefüggő, szikes talajú területe a Hortobágyi Nemzeti Park (HNP) oltalma alatt áll. E vidékeken még dívik a hagyományos legeltető állattartás, amely több, mint csupán a pásztorkultúra öröksége: az ilyen típusú gyephasználat a természeti értékek fenntartásának eszközeként szolgál, ember és környezete szervesen alkot itt egységet. Ezeket az élőhelyeket több olyan gombafaj kedveli, amely Magyarországon védett: ilyen például az iglice-fülőke (Flammulina ononidis), a tejpereszke (Aspropaxillus lepistoides) vagy az őzlábgalóca (Amanita vittadinii). Tipikus elemeknek számítanak továbbá a csiperkék, melyek közül sóhoz kötődő életmódja miatt a sziki csiperke (Agaricus bernardii) a leginkább figyelemre méltó. A szakirodalom a halofil (sókedvelő) és a halotoleráns (sótűrő) jelzőkkel szokta illetni. Ott él meg, ahol megfelelő mennyiségben van valamilyen nátriumtartalmú só a talajban. Hogy közülük pontosan mely vegyületek számítanak neki, az még nem teljesen tisztázott. Az viszont elégnek tűnik, ha érdemben csak nátrium-klorid (konyhasó) áll a rendelkezésére: előszeretettel terem a télen felsózott utak mentén, valamint tengerpartokon szintén előfordul. Fő hazai élőhelyein, a szikeseken ugyanakkor a nátrium nemcsak kloridos, hanem karbonátos és szulfátos formában is hangsúlyos összetevő. Termőidejét tekintve a nyári, aszályos időszakokat nem bírja, de ezeken kívül májustól novemberig bármikor előjöhet, sokszor seregesen, boszorkánykörökben. Ehető, jóízű gombaként régebben az alföldi városok piacainak jellegzetes szereplője volt, de ma már nincs az árusítható fajok között. Vizeletre, nyers vesére, halra emlékeztető szaga riasztó lehet, de sütés-főzés hatására ez a kellemetlenség eltűnik. Alkata zömök, vaskos, és olyan gömbölyded vagy pogácsaszerű, hogy első pillantásra akár pöfetegnek is vélhetnénk. Kalapjának szembeötlő tulajdonsága, hogy táblásan, erősen felrepedezik, kemény húsa pedig megvágva markánsan narancssárga, téglavörös, majd füstszürke lesz.

